Oomblikke in tyd - Ns. SKRYWERSHUIS - Lees meer
Home > Boeke > Oomblikke in tyd
Net soos 'n mens 'n foto van iemand anders kan neem, vang sy ander se emosies en gevoelens in woorde vas.
List Price: R230.00 (posgeld ingesluit)
eBook Price: R110.00
Die digbundel – Oomblikke in tyd – is in vier albums verdeel. Mens wonder dadelik oor die albums, maar dit is deel van hierdie sonderlinge bundel. Net soos 'n mens 'n foto van iemand anders kan neem, vang Jeanita ander se emosies en gevoelens in woorde vas. Daardie oomblik wat jy 'n foto sou neem en 'n situasie sou vasvang, word 'n inprent in haar gedagtes wat dan as gedig omskep word. As haar voorwoord, skryf Jeanita 'n gedig waarin sy die volgende vraag as stelling informeer: Nou wonder ek: hoe skryf jy platvoet-gediggies met ligte, kort klinkers oor 'n lewe vol hoofletter-emosies? Haar gedigte handel juis oor hierdie hoofletter-emosies. In haar gedig – Foto's – skryf sy: 'n foto sê eintlik so min dit hou jou net gevange in die daar-en-toe terwyl ek in die hier-en-nou sit – dan noem sy dat 'n foto nie die waarheid kan bied nie; die emosies, klanke, die rede hoekom jy huil of die gaatjie in jou neus. Die digter bevind haar ook in die beroep as verpleegkundige en heelwat gedigte spruit uit haar werk. By sommige gedigte eksperimenteer Jeanita met subtitels as verduideliking oor die oorsprong van die gedig, bv. a. Pleidooi van 'n man na 'n beroerte aan sy vrou b. Geskryf vir 'n psigiatrie-pasiënt c. Geskryf vir 'n kankerpasiënt wat geweier het om gewen te word. Hierdie subtitels plaas die leser ook in die posisie waarin die digter was en wat aanleiding gegee het tot die gedig. Dadelik vorm dit 'n foto in die leser se geestesoog. Ek vind dit skeppend en impressionisties – dit slaag in die doel. Hierdie is 'n kreatiewe digbundel wat pragtig saamgestel is en beslis sy merk maak onder goeie Afrikaanse dig-literatuur.
– Nico Schamrel
Jeanita le Roux
Jeanita Le Roux is 'n verpleegkundige en skryf om sin te maak uit die seer in haar wêreld en om oomblikke in woorde vas te vang.